Likumprojekts

**Grozījumi** **likumā** "**Par Latvijas Republikas Uzņēmumu reģistru**"

Izdarīt likumā "Par Latvijas Republikas Uzņēmumu reģistru" (Latvijas Republikas Augstākās Padomes un Valdības Ziņotājs, 1990, 49. nr.; 1991, 27./28. nr.; 1992, 18./19. nr.; Latvijas Republikas Saeimas un Ministru Kabineta Ziņotājs, 1996, 1. nr.; 1997, 5., 11. nr.; 1998, 1. nr.; 1999, 24. nr.; 2001, 15. nr.; 2002, 23. nr.; 2003, 14. nr.; 2004, 4., 8., 22. nr.; 2005, 7. nr.; 2006, 14. nr.; 2007, 24. nr.; 2008, 8. nr.; 2009, 3., 9., 22. nr.; Latvijas Vēstnesis, 2010, 183. nr.; 2012, 199. nr.; 2013, 97., 228. nr.; 2014, 25., 257. nr.; 2016, 31., 241. nr.; 2017, 70., 117. nr.; 2018, 101. nr.; 2019, 240. nr.; 2020, 202A. nr.; 2021, 12A. nr.) šādus grozījumus:

1. 4. pantā:

izteikt 5.4 punktu šādā redakcijā:

"54) uztur un pilnveido Uzņēmumu reģistra informācijas sistēmu un nodrošina tās sadarbspēju un datu apmaiņu ar citām valsts informācijas sistēmām un centrālo reģistru, komercreģistru un sabiedrību reģistru savstarpējās savienojamības sistēmu (turpmāk – reģistru savstarpējās savienojamības sistēma);";

papildināt pantu ar 5.13 punktu šādā redakcijā:

"513) veic ziņu un dokumentu apmaiņu ar ārvalstu reģistriem, izmantojot reģistru savstarpējās savienojamības sistēmu."

2. Izslēgt 4.3 pantu.

3. Izteikt 4.4 panta piektās daļas 3. punktu šādā redakcijā:

"3) ziņas par valsts nodevas samaksu [maksājuma references numuru, maksājuma referenci (ja tā nav zināma, – maksājuma dokumenta numuru), maksājuma datumu, samaksāto summu, maksātāja – juridiskās personas – nosaukumu un reģistrācijas numuru vai maksātāja – fiziskās personas – vārdu, uzvārdu un personas kodu (ja nav personas koda, norāda dzimšanas datumu) un maksājuma mērķi ‒ valsts nodevas samaksu]. Ziņas var nenorādīt, ja maksājums veikts Uzņēmumu reģistra pārziņā esošajā speciālajā tiešsaistes formā vai pieteikumam pievienots maksājumu apliecinošs dokuments, kurā norādītas šajā punktā minētās ziņas;".

4. Izslēgt 4.13 panta trešajā daļā vārdus "par saviem līdzekļiem".

5. Aizstāt 4.15 panta pirmās daļas 3. punkta "a" apakšpunktā vārdus "un tiesas nolēmumu par sabiedrības darbības izbeigšanu" ar vārdiem "tiesas nolēmumu par sabiedrības darbības izbeigšanu un valsts notāra lēmumu par ieraksta izdarīšanu un dokumenta pievienošanu reģistrācijas lietai".

6. Izteikt 8. panta devīto daļu šādā redakcijā:

"Uzņēmumu reģistrs septiņu dienu laikā no šā panta ceturtajā daļā minētā lēmuma pieņemšanas dienas oficiālajā izdevumā "Latvijas Vēstnesis" publicē Uzņēmumu reģistra žurnālā ierakstītās ziņas, ja tās nav jau publicētas uz citu likumu pamata."

7. Papildināt likumu ar 8.3 nodaļu šādā redakcijā:

**"8.3 NODAĻA**

**ZIŅU UN DOKUMENTU APMAIŅA, IZMANTOJOT reģistru savstarpējās savienojamības sistēmU**

**18.29 pants. Ziņu nodošana, izmantojot reģistru savstarpējās savienojamības sistēmu**

Izmantojot reģistru savstarpējās savienojamības sistēmu, Uzņēmumu reģistrs nodod ziņas un dokumentus par komercsabiedrībām, dalībvalstu kapitālsabiedrību filiālēm Latvijā un patiesajiem labuma guvējiem.

Pēc dalībvalsts kapitālsabiedrības filiāles reģistrācijas komercreģistrā, izmaiņu izdarīšanas ierakstos par filiāli vai pēc filiāles izslēgšanas no komercreģistra Uzņēmumu reģistrs, izmantojot reģistru savstarpējās savienojamības sistēmu, par to paziņo tās dalībvalsts reģistram, kurā reģistrēta kapitālsabiedrība.

Dalībvalsts šīs nodaļas izpratnē ir Eiropas Savienības dalībvalsts, Īslandes Republika, Norvēģijas Karaliste un Lihtenšteinas Firstiste.

**18.30 pants. Ziņas un dokumenti par dalībvalsts kapitālsabiedrību, kas atvērusi filiāli Latvijā**

Par dalībvalsts kapitālsabiedrību, kas atvērusi filiāli Latvijā, Uzņēmumu reģistrs reģistrē šādas ziņas:

1) firma;

2) kapitālsabiedrības veids;

3) atrašanās vieta (juridiskā adrese);

4) reģistrs, kurā kapitālsabiedrība ir ierakstīta, ja kapitālsabiedrības atrašanās vietas valsts likums paredz kapitālsabiedrības ierakstīšanu reģistrā;

5) reģistrācijas numurs;

6) pārstāvēt tiesīgo personu vārds, uzvārds, dzimšanas datums vai nacionālais identifikācijas numurs, ja tāds ir piešķirts, un amats (ja šajā punktā minētās personas ir juridiskas personas, tad juridiskās personas nosaukums, reģistrācijas numurs un juridiskā forma), norādot pārstāvības tiesību apjomu;

7) ziņas par kapitālsabiedrības reorganizāciju;

8) ziņas par kapitālsabiedrības tiesiskās aizsardzības procesa īstenošanu un izbeigšanu, ziņas par kapitālsabiedrības maksātnespējas procesa pasludināšanu un izbeigšanu;

9) ziņas par kapitālsabiedrības darbības izbeigšanu un likvidāciju.

Šā panta pirmās daļas 1., 2., 3., 4., 5. un 6. punktā minētās ziņas norāda pieteikumā par dalībvalsts kapitālsabiedrības filiāles reģistrāciju.

Izmaiņas ziņās un dokumentos par dalībvalsts reģistrā reģistrētu kapitālsabiedrību Uzņēmumu reģistrs reģistrē, pamatojoties uz paziņojumu, kas saņemts reģistru savstarpējās savienojamības sistēmā.

Dalībvalsts kapitālsabiedrības filiāles reģistrācijas lietai Uzņēmumu reģistrs pievieno kapitālsabiedrības gada pārskatu, ja tas ir saņemts reģistru savstarpējās savienojamības sistēmā no dalībvalsts reģistra iestādes.

**18.31 pants. Ziņas par komercsabiedrības filiāli dalībvalstī**

Pamatojoties uz paziņojumu, kas saņemts reģistru savstarpējās savienojamības sistēmā no dalībvalsts reģistra, Uzņēmumu reģistrs reģistrē ziņas par komercsabiedrības filiāli dalībvalstī.

**18.32 pants. Izmaiņas ziņās un dokumentos par komercsabiedrību, kas atvērusi filiāli dalībvalstī**

Uzņēmumu reģistrs, izmantojot reģistru savstarpējās savienojamības sistēmu, nekavējoties paziņo dalībvalstij, kurā ir reģistrēta komercsabiedrības filiāle, par šādām izmaiņām ziņās un dokumentos par komercsabiedrību:

1) firma;

2) komercsabiedrības veids;

3) atrašanās vieta (juridiskā adrese);

4) reģistrācijas numurs;

5) pārstāvēt tiesīgo personu vārds, uzvārds, dzimšanas datums vai nacionālais identifikācijas numurs, ja tāds ir piešķirts, un amats, norādot pārstāvības tiesību apjomu;

6) ziņas par komercsabiedrības reorganizāciju;

7) ziņas par komercsabiedrības darbības izbeigšanu un likvidāciju;

8) ziņas par komercsabiedrības tiesiskās aizsardzības procesa īstenošanu un izbeigšanu, ziņas par komercsabiedrības maksātnespējas procesa pasludināšanu un izbeigšanu;

9) gada pārskats;

10) citas ziņas.

**18.33 pants. Apliecinājums par reģistru savstarpējās savienojamības sistēmā saņemtu paziņojumu**

Pēc šā likuma 18.30 panta trešajā daļā un 18.31 pantā minētā paziņojuma saņemšanas Uzņēmumu reģistrs, izmantojot reģistru savstarpējās savienojamības sistēmu, apliecina, ka ir saņemts šāds paziņojums, un nodrošina, ka ziņas un dokumenti nekavējoties tiek atjaunināti.

**18.34****pants. Ziņas par patiesajiem labuma guvējiem**

Uzņēmumu reģistrs uzkrāj, reģistru savstarpējās savienojamības sistēmā nodod un nodrošina publiski pieejamus šādus patieso labuma guvēju personas datus:

1) vārds;

2) uzvārds;

3) dzimšanas datums, mēnesis, gads;

4) Latvijā piešķirtais personas kods, ja tāds ir;

5) valstspiederība un pastāvīgās dzīvesvietas valsts;

6) citas ziņas.

**18.35 pants. Kapitālsabiedrību pārrobežu apvienošana**

Ja pēc pārrobežu apvienošanas iegūstošo kapitālsabiedrību paredzēts reģistrēt citā dalībvalstī, Uzņēmumu reģistrs atbilstoši šā likuma 14. panta noteikumiem pārbauda, vai Latvijā reģistrētā pievienojamā kapitālsabiedrība ir veikusi visas likumā noteiktās darbības, kas nepieciešamas pārrobežu apvienošanas pabeigšanai, un izsniedz pirmsapvienošanas apliecību, ja likumā noteiktās darbības ir veiktas. Pirmsapvienošanas apliecība tiek izsniegta Administratīvā procesa likumā noteiktajos termiņos.

Ja pēc pārrobežu apvienošanas iegūstošā kapitālsabiedrība tiek reģistrēta Latvijā, Uzņēmumu reģistrs atbilstoši šā likuma 14. panta noteikumiem pārbauda pārrobežu apvienošanas likumību saistībā ar pārrobežu apvienošanas pabeigšanu vai jaunas kapitālsabiedrības dibināšanu pārrobežu apvienošanas rezultātā.

Ja pēc pārrobežu apvienošanas iegūstošā kapitālsabiedrība tiek reģistrēta Latvijā, Uzņēmumu reģistrs par pārrobežu apvienošanas spēkā stāšanos nekavējoties paziņo tam reģistram, kurā attiecīgajai citā dalībvalstī reģistrētai pievienojamai sabiedrībai bija jāiesniedz dokumenti."

8. Izteikt pārejas noteikumu 42. punktu šādā redakcijā:

"42. Ministru kabinets līdz 2021. gada 15. janvārim izdod noteikumus, kas nepieciešami, lai nodrošinātu, ka valsts nodeva par laulāto mantisko attiecību izbeigšanas reģistrāciju tiek ietverta valsts nodevā par laulāto mantisko attiecību reģistrāciju."

9. Papildināt pārejas noteikumus ar 43. un 44. punktu šādā redakcijā:

"43. Šā likuma 18.29 panta pirmo un otro daļu, 18.30 panta pirmās daļas 6. punktu un trešo daļu, 18.31 pantu, 18.32 pantu un 18.33 pantu, kā arī 18.34 pantu daļā par reģistru savstarpējās savienojamības sistēmā nododamajām ziņām par patiesajiem labuma guvējiem piemēro no brīža, kad reģistru savstarpējās savienojamības sistēma un dalībvalstu reģistri, tai skaitā Uzņēmumu reģistrs, nodrošina ziņu un dokumentu nodošanu un saņemšanu, izmantojot reģistru savstarpējās savienojamības sistēmu.

44. Reģistrācijas lietas publiskajā daļā iekļauj tikai tos šā likuma 4.15 panta pirmās daļas 3. punkta "a" apakšpunktā minētos valsts notāru lēmumus par ieraksta izdarīšanu un dokumentu pievienošanu reģistrācijas lietai, kas pieņemti, sākot ar 2021. gada 1. augustu."

10. Izteikt informatīvo atsauci uz Eiropas Savienības direktīvām šādā redakcijā:

"**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2017. gada 14. jūnija direktīvas 2017/1132 attiecībā uz sabiedrību tiesību dažiem aspektiem;

2) Eiropas Parlamenta un Padomes 2019. gada 20. jūnija direktīvas 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās;

3) Eiropas Parlamenta un Padomes 2018. gada 30. maija direktīvas 2018/843, ar ko groza Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Direktīvas 2009/138/EK un 2013/36/ES."

Likums stājas spēkā 2021. gada 1. augustā.

Ministru prezidenta biedrs,

tieslietu ministrs

J. Bordāns